
    Vstalo slnko…


    


    


    Vstalo slnko spoza hory,


    po nebíčku kráča,


    ide budiť včielku, lienku,


    na konárku vtáča.


    


    A sa smeje, svetlo leje,


    žiar a radosť všade,


    žeby zrelo žitko v poli,


    čerešienky v sade.

  


  
    Čimčara


    


    


    Bol raz jeden vrabčiak malý.


    Čimčarom ho iba zvali.


    Večne kríkal: Čimčara!


    a žil iba od jara.


    


    V malom domku, krytom slamou,


    býval s tatom, býval s mamou,


    bez starosti, veselo,


    ako sa im zachcelo.


    


    Mamička mu lôžko stlala


    a vše dačo dobré dala,


    tata v smelom rozlete


    vodieval ho po svete.


    


    Za slniečka, za pohody


    na chutné ho vodil hody:


    na čerešne do sadu,


    na húsenky v záhradu.


    


    Čimčarara, prvý všade,


    nevyhýbal bitke, zvade,


    nie div, vrabci nemilí


    že ho vše i nabili.


    


    Vtedy s krikom ku mamičke:


    že ho tĺkli po hlavičke,


    že má nôžku v kolene,


    snáď i obe zlomené.


    


    Mamka, že ho rada mala,


    boliestku mu pofúkala,


    pomastila Čimčara


    i sadielkom z komára.


    


    Že bol smelý, že bol malý,


    doma si ho radi mali,


    vonku v kriku, v rozbroji,


    doma žil si v pokoji.


    


    Iba ráno — veru áno —


    plač a krik bol každé ráno:


    večer sa mu nechce spať,


    ráno zasa hore vstať.


    


    Bolo to už jeho zvykom


    vstávať s plačom, vstávať s krikom,


    a umývať — jojojoj!


    to bol s Čimom večný boj!


    


    Ani pyštek, ani uši


    nechcel umyť, ako sluší,


    vše ho mamka nemilá


    nasilu len do vodičky strčila.


    


    Vrabčiak Čimo, milí moji,


    večne dáke žarty strojí:


    večne vrieskal, dvermi trieskal


    každučký deň odboha,


    bol to spachtoš, stonoha.

  



Ráno





Raz za rána, sotva vstala,

mamka Čima zobúdzala:

„Vstávaj, synku, hore sa!

tata ide do lesa.



Ta s ním pôjdeš do horičky

(dám ti žitka do kapsičky),

naučíš sa, čo on zná

a čo vrabčiak vedieť má:



poznať chrobač, žížal všetku,

zručne mušku lapiť v letku,

ba i chrústa tu i tu,

keď si hovie v úkrytu.



Na bučine, na imelu

sedí chrústov ako čmeľu,

na slniečku v povole

napapáš sa do vôle!“



„Nech si ide, nech si, kde chce,

spal by ešte — mne sa nechce!

Však čo nájde po lese,

nech mi domov donesie!“



„Ach, ty spachtoš!“ mama vraví,

„mládenec, ľa, silný, zdravý —








ľaľa,ľaľa!

